次丹元姚先生韵二首  其二
作者：蘇軾
朝代：宋

paragraphs: 不學劉更生，黄金鑄上方。
不學房次律，身事問潁陽。
王烈亦何人，叔夜未可量。
獨見神山開，遽餐石髓香。
至道尚聽瑩，粗才終蹶張。
先生喜而笑，幅巾登我堂。
苦誓指黄壤，要言刻青琅。
蓬萊在何許，弱水空相望。
且當從嵇阮，聊復數山王。
達人友四海，曲士守一疆。
慎勿使形諜，兒童驚夜光。